**ELŐTERJESZTÉS**

**Szombathely Megyei Jogú Város Közgyűlésének 2023. február 23-i ülésére**

**Javaslat a Weöres Sándor Színház Nonprofit Kft-nek és a Mesebolt Bábszínháznak az Emberi Erőforrások Minisztériumával kötött közös működtetési megállapodásának módosítására**

Szombathely Megyei Jogú Város Önkormányzata az Emberi Erőforrások Minisztériumával – az 1150/2020. (IV.10.) kormányhatározatnak megfelelően – 2022. december 31. napjáig a Weöres Sándor Színház Nonprofit Korlátolt Felelősségű Társaság (a továbbiakban: Színház) és a Mesebolt Bábszínház (a továbbiakban: Bábszínház) vonatkozásában 2020. május 29. napján, VI/2134-2/2020. iktatószámon közös működtetési megállapodást (a továbbiakban: Megállapodás) kötött. A Színházzal kötött Megállapodás az előterjesztés 1., a Bábszínházzal kötött Megállapodás az előterjesztés 2. mellékletét képezi.

A Megállapodások 9. pontja értelmében a határidő lejárta előtt, az önkormányzati fenntartású színházak állami és önkormányzati közös működtetése kezdeményezésének határidejéről szóló 368/2019. (XII.30.) Korm. rendeletben meghatározott határidőre is figyelemmel az önkormányzat kezdeményezheti a társműködtetőnél a Kormány döntését új megállapodás megkötése érdekében.

Szombathely Megyei Jogú Város Közgyűlése a 357/2022. (X.27.) Kgy. számú határozatával kinyilvánította, hogy a Színházat és a Bábszínházat továbbra is állami és önkormányzati közös működtetésben kívánja fenntartani. A fenti számú határozat továbbá felhatalmazott arra, hogy a közös működtetés további fenntartása érdekében a szükséges intézkedéseket tegyem meg, és egyeztetéseket folytassam le a Kulturális és Innovációs Minisztériummal.

Az egyeztetések eredményeképpen a Kulturális és Innovációs Minisztérium tájékoztatta önkormányzatunkat, hogy a Kormány az egyes önkormányzati fenntartású színházak közös működtetéséről szóló 1150/2020. (IV.10.) Korm. határozat módosításáról szóló 1673/2022. (XII.23.) Korm. határozatával döntött – változatlan finanszírozás mellett - a színházak közös működtetése meghosszabbításáról 2024. december 31. napjáig, amely határozat alapján a Megállapodás módosítása szükséges.

Az eredeti Megállapodáshoz képest a Megállapodás módosításának tervezete két változást tartalmaz:

* az Emberi Erőforrások Minisztériuma helyett a Kulturális és Innovációs Minisztérium lesz a társműködtető,
* a Megállapodások 9. pontjában szereplő 2022. december 31-ig tartó határidő 2024. december 31. napjáig meghosszabbításra kerül.

A Színházzal kötött Megállapodás I. számú módosításának tervezete az előterjesztés 3., a Bábszínházzal kötött Megállapodás I. számú módosításának tervezete pedig az előterjesztés 4. mellékletét képezi.

Előzőek alapján javaslom a Tisztelt Közgyűlésnek a Megállapodások I. számú módosításának elfogadását az előterjesztés 3. és 4. melléklete szerinti tartalommal.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2023. február „ ”**

**/:Dr. Nemény András:/**

**HATÁROZATI JAVASLAT**

**…/2023. (II.23.) Kgy. számú határozat**

1. Szombathely Megyei Jogú Város Közgyűlése egyetért a Weöres Sándor Színház Nonprofit Korlátolt Felelősségű Társaság és a Mesebolt Bábszínház vonatkozásában a 2020. május 29. napján, VI/2134-2/2020. iktatószámon megkötött közös működtetési megállapodásoknak az előterjesztés 3. és 4. melléklete szerinti módosításával.
2. A Közgyűlés felhatalmazza a polgármestert a megállapodások módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Szabó Tibor, a Weöres Sándor Színház Nkft. ügyvezetője

Kovács Géza, a Mesebolt Bábszínház igazgatója /

**Határidő:** 1. pont: azonnal

2. pont: 2023. április 30.